钦定古今图书集成/明伦汇编/氏族典/第242卷 > 张永德
## 钦定古今图书集成/明伦汇编/氏族典/第242卷 > 张永德

按《宋史张永德传》：“永德字抱一，并州阳曲人。家世饶
财，曾祖丕，尚气节，父颖，事晋至安州防御使。永德四
岁，母马氏被出，育于祖母，事继母刘以孝闻。周祖初
为侍卫吏，与颖善，乃以女妻永德。周祖为枢密使，表
授供奉官押班。周祖登位，封永德妻晋国公主，授永
德左卫将军，加驸马都尉，领和州刺史，擢殿前都虞
候、领恩州团练使，俄迁殿前都指挥使、泗州防御使。
显德元年，契丹来侵，世宗亲征，时太祖与永德各领
兵分进，大捷，以永德领武信军节度。”师还，徙义成军
节度，擢为殿前都点检。四年，授检校太尉，加同中书
门下平章事。恭帝嗣位，移忠武军节度。太祖即位，授
武胜军节度。太平兴国二年来朝，拜左卫上将军。六
年，进封邓国公。雍熙中，连知沧、雄、定三州。端拱元年，
拜安化军节度。召还，为河北两路排阵使。二年，丁内
艰，起复。淳化初，知镇州。二年，改泰宁军节度，出判并
州。太宗初即位，诏“群臣出入不得赍货邀利。”永德在
太原，尝令亲吏贩茶规利，为转运使王嗣宗所发，罢
为左卫上将军。真宗即位，进封卫国公，判左金吾街
仗事。咸平初，授太子太师、分司西京。三年，授检校太
师、彰德军节度、知天雄军。是秋，卒。孙文蔚，虞部员外
郎；文炳，殿中丞。